በአማራ ክልል የካናቢስ አምራች ኩባንያና በነዋሪዎች መካከል ተደረገ የተባለው ውይይት ወዝግብ አስነሳ
አፍሪካና ካናቢስ የተሰኘ በአገር ውስጥና በውጭ ባለሀብቶች የተቋቋመ ኩባንያ፣ በአማራ ክልል ደምበጫ ወረዳ የካናቢስ ማምረቻ ፋብሪካ ለመክፈት ከነዋሪዎች ጋር አደረገው የተባለው ውይይት ውዝግብ አስነሳ፡፡ ኩባንያው ከ2010 ዓ.ም. ጀምሮ በክልሉ ለመድኃኒትነት የሚውል የካናቢስ ማምረቻ ፋብሪካ ለመክፈት ጥያቄ ቢያቀርብም፣ የኢንቨስትመንት ፈቃድ ሳይሰጠው ቆይቷል፡፡የኩባንያው ባለሀብቶች ባለፈው ሳምንት ደንበጫ ወረዳ በመሄድ የወረዳው አመራሮች በተገኙበት ለነዋሪዎች የካናቢስ (ዕፀ ፋሪስ) ፋብሪካ ማቋቋም እንደሚፈልጉ፣ በሚገነባው ፋብሪካም አምስት ሺሕ ለሚሆኑ ነዋሪዎች ሥራ መፍጠር እንደሚችሉ ማብራርያ መስጠታቸው ታውቋል፡፡ ባለሀብቶቹ ባቀረቡት ሐሳብ ላይ ተሰብሳቢዎች ይሁንታ ሰጥተው እንደነበር ለማወቅ ተችሏል፡፡‹‹በዋናነት ወደ ወረዳው የሄድነው የኩባንያው አንደኛው ባለሀብት የአካባቢው ተወላጅ ስለሆነ ማኅበረሰቡን ለማሳመን ነው፤›› ሲሉ፣ የአፍሪካና ካናቢስ ኩባንያ ተወካይ አቶ ደረጀ ነጋሽ ለሪፖርተር ተናግረዋል፡፡ነገር ግን ጉዳዩ በማኅበራዊ ትስስር ድረ ገጾች በተለይም በፌስቡክ ከተለቀቀ በኋላ ውዝግብ ተነስቷል፡፡የጤና ጥበቃ ሚኒስቴሩ ዶ/ር አሚን አማን ካናቢስን ለመድኃኒትነት ለማዋል ተብሎ የተሰጠ ፈቃድ እንደሌለ በትዊተር ገጻቸው ይፋ አድርገዋል፡፡የአማራ ክልል የኮሙዩኒኬሽን ቢሮም ተመሳሳይ መልዕክት አስተላልፏል፡፡ ‹‹ክልላችን ምንም ዓይነት ፈቅድ አልሰጠም፤›› በማለት፣ የቢሮው ኃላፊ አቶ አሰማኸኝ አስረስ ለሪፖርተር አስታውቀዋል፡፡ ነገር ግን ስብሰባው መካሄዱን ገልጸዋል፡፡‹‹ባለሀብቶቹ ስብሰባውን ያደረጉት ሆን ብለው ማኅበረሰቡን አሳምነው ፈቃድ ለማግኘት በማሰብ ሳይሆን አይቀርም፤›› ሲሉ፣ የአማራ ክልል የኢንዱስትሪና ኢንቨስትመንት ቢሮ የፕሮሞሽን ኃላፊ አቶ ይኼኔው ዓለም ለሪፖርተር አስረድተዋል፡፡ኩባንያው ከኢትዮጵያ ምግብና መድኃኒት ቁጥጥርና አስተዳደር ባለሥልጣን ፈቃድ ጠይቆ መከልከሉን፣ ከባለሥልጣኑ አንድ ኃላፊ ለመረዳት ተችሏል፡፡ከአፍሪካና በተጨማሪ ካነቦ ሪሰርች የተባለ የእስራኤል ኩባንያም ተመሳሳይ ጥያቄ አቅርቦ እንደነበር የሪፖርተር ምንጮች ገልጸዋል፡፡